b'\n_START_ARTICLE_\nVa\xc5\xa1ingtono aik\xc5\xa1t\xc4\x97\n_START_PARAGRAPH_\nVilniaus Va\xc5\xa1ingtono aik\xc5\xa1t\xc4\x97 (Va\xc5\xa1ingtono skveras) yra Vilniaus miesto centre, \xc5\xa1alia Luki\xc5\xa1ki\xc5\xb3 aik\xc5\xa1t\xc4\x97s ir Baltojo tilto. \xc5\xa0is pavadinimas suteiktas 1996 m. Lietuvoje apsilankius JAV valstyb\xc4\x97s sekretorei Madeleine Albright. Ta proga prie aik\xc5\xa1t\xc4\x97s fontano (vieno seniausi\xc5\xb3 Vilniuje) buvo pastatytas Lietuvos ir Amerikos draugyst\xc4\x97s atminimo akmuo._NEWLINE_2010 m. aik\xc5\xa1t\xc4\x97je atidengta atminimo lenta, kurioje lietuvi\xc5\xb3 ir angl\xc5\xb3 kalbomis i\xc5\xa1kaltas laikinai valstyb\xc4\x97s sekretoriaus pareigas \xc4\x97jusio Sumner Welles 1940 m. liepos 23 d. oficialus Valstyb\xc4\x97s departamento parei\xc5\xa1kimas._NEWLINE_Dalis vietos gyventoj\xc5\xb3, anks\xc4\x8diau gyven\xc4\x99 Tumo\xe2\x80\x93Vai\xc5\xbeganto gatv\xc4\x97je, buvo pasipiktin\xc4\x99 viena\xc5\xa1ali\xc5\xa1ku Vilniaus savivaldyb\xc4\x97s sprendimu d\xc4\x97l \xc5\xa1io pavadinimo suteikimo kai kuriems lietuvi\xc5\xb3 klasiko vardu vadintiems adresatams.\n_START_SECTION_\nPana\xc5\xa1\xc5\xabs pavadinimai Vilniuje\n_START_PARAGRAPH_\n\xc5\xa0is skveras nebe pirmas Lietuvos sostin\xc4\x97je, kuriam suteiktas Jungtini\xc5\xb3 Amerikos Valstij\xc5\xb3 vietovi\xc5\xb3 vardas. Pa\xc5\xa1ilai\xc4\x8di\xc5\xb3 mikrorajone, tarp Gabijos gatv\xc4\x97s ir Laisv\xc4\x97s prospekto, al\xc4\x97jai yra suteiktas \xc4\x8cikagos pavadinimas. 2013 m. lapkri\xc4\x8dio m\xc4\x97n. buvo numatyta pavadinti viet\xc4\x85 ties Antakalnio ir L. Sapiegos gatvi\xc5\xb3 sankirta, Antakalnio seni\xc5\xabnijoje, Pensilvanijos skveru, ta\xc4\x8diau vietos bendruomen\xc4\x97 tokiam sprendimui nepritar\xc4\x97.'